Rikoksista epäillään kahta miestä.

Valtiovarainministeri Alexander Stubbin kotiin tehdystä iskusta epäillyt nuoret miehet ovat myöntäneet tekonsa.

20- ja 21-vuotiaita miehiä epäillään Espoossa tiistain vastaisena yönä tapahtuneista rikoksista. Poliisi kertoo tekotavan tarkentuneen tutkinnassa.

Koulun ja Stubbin asunnon ikkunoita rikottiin kivillä heittelyn lisäksi myös ilmakiväärillä ampumalla. Poliisin mukaan näissä tapauksissa ikkunoiden uloimmat lasit ovat rikkoutuneet. Stubbin asunnon ikkunoita ja ovenkarmeja rikottiin myös kivellä hakkaamalla ja heittelemällä.

Asuntoon kohdistunutta tekoa tutkitaan törkeänä kotirauhan rikkomisena ja vahingontekona.

Miehiä epäillään myös kouluun ja päiväkotiin kohdistuneista vahingonteoista Espoon Westendissä ja Haukilahdessa. Epäillyt teot ovat tapahtuneet aiemmin tänä vuonna.

Esitutkinnassa selvitetään vielä tarkempaa tekotapaa ja epäiltyjen motiivia. Kuulustelut ja tutkinta ovat alkuvaiheessa.

Miehet on pidätetty ja viimeistään lauantaina heitä esitetään vangittaviksi.

Epäillyt ovat asuneet alueella pitkään.